  Анжелика Тихонова корреспондент Удмуртие Россиысь финн-угор калыкъёслэн ассоциациенызы поттэм «Герои финно-угорских народов России в годы Великой Отечественной войны 1941-1945 гг.» книга вуиз. Отчы 14 удмуртъёс сярысь гожтэмъёс пыризы. Со сярысь «Удмурт Кенеш» огазеяськонлэн пресс-службаез ивортӥз. Книгаез 2020-тӥ ар пумын одӥг нимъем конкурслы йылпумъянъёсъя поттӥзы. Ог 400 бамъем бичетэ Быдӟым Атыкай ожысь батыръёслэн верамъёссы, тодэ ваёнъёссы, подвигъёссы сярысь гожтэмъёс, ож мышкын тыршемъёслэн историоссы пыризы. Озьы оглом 15 финн-угор но мукет калыкысь потэмъёс сярысь 109 мадёнъёс люкаськизы.  Книгаосты авторъёслы но ёрос библиотекаосы келялозы Удмуртиысь кыкез ужъёс вожвылъяськонын вормисьёс пӧлы но сюризы. Озьы, Владимир Воронцовлэн Александр Федотович Виноградов сярысь ужез «Подвиг его бессмертен» номинациын кыкетӥ инты басьтӥз. Нош Людмила Сурчаковалэн Семён Тарасович Шихарев сярысь ужез «Родная культура и война» номинациын куинетӥ луиз. Со сяна, конкурсын «В тылу как на войне» но «Наша победа для всех поколений» номинациосъя вормисьёсты шараязы. Ужъёсты дунъясь экспертъёс пӧлын «Удмуртия» издательстволэн валтӥсь редакторез, Удмуртиысь дано журналист Георгий Грязев но вал. Ватсалом, вожвылъяськонэ Россилэн 32 улосвылъёсысьтыз Быдӟым Атыкай ожысь 336 геройёс сярысь 241 куриськонъёс вуизы. Тодэ вайытом, 2019-тӥ арын Удмуртиын Быдӟым Атыкай ожысь батыръёслы сӥзем «Дауръёслы улэпесь удмуртъёс» книга (6+) поттӥзы. Тегъёс: Удмуртия Россия удмуртъёс БыдӟымАтыкайож финн-угоркалыкъёс книгаос  